B4-1049, 1052, 1065, 1075, 1077 ja 1085/97

Päätöslauselma Burundista

Euroopan parlamentti, joka

- ottaa huomioon aikaisemmat päätöslauselmansa Burundin ja Afrikan suurten järvien alueen tilanteesta,

A. on huolissaan Burundissa jatkuvasta konfliktista ja epävakautta luovasta vaikutuksesta, joka sisällissodalla on naapurimaiden kannalta,

B. pitää hälyttävänä sitä, että aseita virtaa jatkuvasti Burundin riitojen osapuolille, armeijalle ja sotilaallisille ryhmittymille, ja on järkyttynyt siitä, että burundilaiset aseistetut joukot kohdistavat toimintansa tahallisesti siviiliväestöön,

C. on syvästi huolissaan hallituksen politiikasta, jonka mukaan monien alueiden väestö pakkosiirretään asutusleireille, joilta usein puuttuu mahdollisuus riittävään lääkintä- ja terveydenhuoltoon ja jotka ovat humanitaarisen avun ulottumattomissa,

D. panee merkille Human Rights Watch -järjestön raportin viimeaikaisista asetoimituksista Burundin kiistojen osapuolille, jotka ovat osaltaan johtaneet vakaviin ihmisoikeusrikkomuksiin,

E. pahoittelee tätä yksipuolisen alueellisen aseidenvientikiellon vuotamista ja siten sen tehottomuutta,

F. panee merkille joidenkin jäsenvaltioiden roolin tai osallisuuden alueelle kohdistuvien asetoimitusten yhteydessä ja pahoittelee alaa koskevan Euroopan unionin politiikan puutetta,

G. katsoo, että neuvosto ja komissio ovat todenneet, että tarvitaan alueellinen konferenssi, jossa käsitellään suurten järvien alueen rauhaa, turvallisuutta ja vakautta,

H. on järkyttynyt siitä, että hutu-ääriryhmiä edustavat sotilaalliset järjestöt äskettäin surmasivat Ruandassa satoja siviilejä, mikä on selvä osoitus suurten järvien alueen epävarmuuden asteesta;

1. Tuomitsee kaikki siviiliväestöön kohdistuneet julmuudet ja ihmisoikeusrikkomukset, joihin kaikki osapuolet ovat syyllistyneet, ja vaatii sotivia osapuolia lopettamaan taistelut välittömästi ja neuvottelemaan kestävän rauhansopimuksen;

2. Tuomitsee Burundin kiistojen osapuolille jatkuvat asetoimitukset, koska ne muodostavat vakavan uhan konfliktin rauhanomaiselle ratkaisulle ja suurten järvien alueen vakaudelle sekä osaltaan vaarantavat satojen tuhansien siviilien hengen;

3. Tukee molempia osapuolia koskevan kansainvälisen aseidenvientikiellon määräämistä ja kehottaa jäsenvaltioita toimimaan tämän mukaisesti;

4. Tukee Yhdistyneiden kansakuntien suurten järvien alueelle kohdistuvia asetoimituksia koskevan tutkintakomitean uudelleenaktivointia, jotta se voi tutkia asetoimituksia Burundiin ja naapurivaltioissa oleskeleville Burundin kansalaisille ja raportoida YK:n yleiskokoukselle ja turvallisuusneuvostolle sekä esittää suosituksia toimenpiteiksi, joilla estetään asetoimitukset tälle räjähdysherkälle alueelle, erityisesti Burundiin ja naapurivaltioissa oleskeleville Burundin kansalaisille;

5. Kehottaa Burundin ja sen naapurimaiden hallituksia sallimaan YK:n tai Afrikan yhtenäisyysjärjestön sotilastarkkailijoiden sijoittamisen lentokentille ja muihin Burundissa ja sen läheisyydessä sijaitseviin tärkeisiin kuljetuskohteisiin sekä toimimaan yhteistyössä näiden tarkkailijoiden kanssa ja avustamaan heitä; kehottaa lisäksi kaikkia osapuolia sitoutumaan Arushan neuvotteluihin, jotta konfliktissa voidaan päästä neuvotteluratkaisuun;

6. Vaatii, että kaikki EU:n jäsenvaltiot estävät kansalaistensa toimesta tai niiden alueelta tai niiden laivoja tai ilma-aluksia käyttäen tapahtuvan aseiden ja kaiken niihin liittyvän materiaalin, mukaan luettuna aseet ja ammukset, sotilasajoneuvot ja sotilaalliset laitteet ja varaosat, myynnin ja toimittamisen Burundiin riippumatta siitä, ovatko ne peräisin niiden alueelta;

7. Kehottaa neuvostoa toimimaan aktiivisesti YK:n ja OAU:n puitteissa järjestettävän alueellisen rauhaa, turvallisuutta ja vakautta käsittelevän konferenssin koolle kutsumiseksi;

8. Kehottaa neuvostoa hyväksymään yhteisen toiminnan Euroopan unionista tehdyn sopimuksen J.3 artiklan mukaisesti kansallisen sovinnon, oikeusvaltion periaatteiden, ihmisoikeuksien ja demokratian edistämiseksi alueen maissa;

9. Kehottaa puhemiestään välittämään tämän päätöslauselman komissiolle, neuvostolle, YK:n ja OAU:n pääsihteereille, Keski-Afrikan maiden hallituksille ja AKT-EU-yhteiskokouksen puheenjohtajille.